Predkladacia správa

„Správa o implementácii a čerpaní predvstupových nástrojov, štrukturálnych fondov a Kohézneho fondu k 30. 4. 2006“ je predkladaná ako iniciatívny materiál.

Prvá časť správy sa venuje predvstupovým fondom, popisuje stav  Prechodného fondu a stav čerpania finančných prostriedkov v rámci programu PHARE a SAPARD. Zaoberá sa tiež rozšíreným decentralizovaným implementačným systémom  /EDIS/.

Nosná časť materiálu je venovaná stavu implementácie a čerpaniu štrukturálnych fondov a Kohézneho fondu. Najskôr analyzuje uzatváranie zmluvných záväzkov štrukturálnych fondov k 30. 4. 2006 a odhad k 30. 6. 2006 podľa jednotlivých programových dokumentov. Tretia časť materiálu  sa zaoberá analýzou reálneho a odhadovaného čerpania prostriedkov zo štrukturálnych fondov a prostriedkov na spolufinancovanie zo štátneho rozpočtu k 30. 4. 2006. V závere materiálu sú za čerpanie štrukturálnych fondov uvedené aj nové hodnoty k 31. 5. 2006. Stav reálneho a odhadovaného čerpania prostriedkov z Kohézneho fondu k 30. 4. 2006 hodnotí štvrtá kapitola, pričom sa zároveň  venuje činnosti certifikácie. 

Samostatná kapitola sa zaoberá finančnou kontrolou  a vnútorným auditom  predvstupových nástrojov, štrukturálnych fondov a Kohézneho fondu. 

Šiesta kapitola popisuje činnosť Najvyššieho kontrolného úradu Slovenskej republiky v pozícii orgánu vydávajúceho vyhlásenia o ukončení pomoci zo štrukturálnych fondov a Kohézneho fondu k 30. 4. 2006.

Predposledná časť hodnotí stav implementácie Rámca podpory spoločenstva, týkajúcej sa rómskych marginalizovaných skupín k 30. 4. 2006.

Na vypracovaní materiálu sa podieľali Úrad vlády SR, Ministerstvo financií SR, Ministerstvo výstavby a regionálneho rozvoja SR v spolupráci s ministerstvami zapojenými do systému implementácie štrukturálnych fondov a Kohézneho fondu a Najvyšší kontrolný úrad SR.

Materiál prešiel medzirezortným pripomienkovým konaním. 

Materiál nemá žiadny dopad na štátny rozpočet, zamestnanosť ani životné prostredie.